

ΕΛΛΗΝΙΚΗ ΔΗΜΟΚΡΑΤΙΑ

## ΥΠΟΥΡΓΕΙΟ ΟΙΚΟΝΟΜΙΚΩΝ

### Νίκης 5-7

### 10563 Αθήνα

**ΓΡΑΦΕΙΟ ΤΥΠΟΥ**

**e-mail: press@minfin.gr**

**Τετάρτη, 30 Ιουνίου 2021**

**Δελτίο Τύπου**

**Πίστωση ποσού συνολικού ύψους 103,2 εκατ. ευρώ**

**σε 170.456 ιδιοκτήτες ακινήτων για μειωμένα μισθώματα Μαΐου 2021,**

**σε 21.152 ιδιοκτήτες ακινήτων για μειωμένα μισθώματα Απριλίου 2021**

**και σε 2.833 ιδιοκτήτες ακινήτων για μειωμένα μισθώματα**

**Νοεμβρίου 2020-Απριλίου 2021 που αφορούν περιπτώσεις υπεκμίσθωσης**

Πιστώνονται σήμερα στους τραπεζικούς λογαριασμούς:

* **170.456** ιδιοκτητών ακινήτων ποσό συνολικού ύψους **92,6** εκατ.ευρώ, με το οποίο το Κράτος καλύπτει έως και το 80% της μείωσης του μισθώματος για τον Μάιο του 2021.

Από το παραπάνω ποσό, τα ***72,9*** εκατ. ευρώ αφορούν ***165.446*** φυσικά πρόσωπα και τα ***19,7*** εκατ. ευρώ αφορούν ***5.010*** νομικά πρόσωπα.

Επισημαίνεται ότι οι παραπάνω δικαιούχοι θα πρέπει να υποβάλουν δήλωση COVID Μαΐου στη σχετική ηλεκτρονική πλατφόρμα της ΑΑΔΕ από αύριο, 1η Ιουλίου.

* **21.152** ιδιοκτητών ακινήτων ποσό συνολικού ύψους **6,8** εκατ.ευρώ, με το οποίο το Κράτος καλύπτει έως και το 80% της μείωσης του μισθώματος για τον Απρίλιο του 2021.

Από το παραπάνω ποσό, τα ***4,9*** εκατ. ευρώ αφορούν ***20.627*** φυσικά πρόσωπα και τα ***1,9*** εκατ. ευρώ αφορούν ***525*** νομικά πρόσωπα.

* **2.833** ιδιοκτητών ακινήτων ποσό συνολικού ύψους **3,8** εκατ.ευρώ, με το οποίο το Κράτος καταβάλλει αποζημιώσεις για τη μείωση του μισθώματος της περιόδου Νοεμβρίου 2020 – Απριλίου 2021 σε περιπτώσεις υπεκμίσθωσης ακινήτων, για τις οποίες έχουν ήδη υποβληθεί αιτήσεις καταβολής αποζημίωσης από τους αρχικούς ιδιοκτήτες.

Συνεπώς, για τα μειωμένα μισθώματα της περιόδου Μαρτίου 2020 – Μαΐου 2021 έχουν πραγματοποιηθεί συμψηφισμοί με φόρους και καταβολές χρημάτων συνολικού ύψους άνω των **654,7 εκατ. ευρώ**.

Οι δικαιούχοι θα δουν την πίστωση στους λογαριασμούς τους έως το βράδυ, ανάλογα με τις ροές πίστωσης της κάθε τράπεζας.

Τονίζεται, για ακόμη μία φορά, ότι είναι πολύ σημαντικό οι δικαιούχοι των αποζημιώσεων:

* **Να μην ξεχάσουν να δηλώσουν τον λογαριασμό ΙΒΑΝ** στην προσωποποιημένη πληροφόρηση του myTAXISnet, ώστε να καταστεί εφικτή η καταβολή των αποζημιώσεων σε αυτούς.
* **Να υποβάλουν δηλώσεις COVID** **για τους μήνες που έχουν λάβει προκαταβολή αποζημίωσης**, γιατί αλλιώς χάνουν το δικαίωμα αποζημίωσης και θα πρέπει γι’ αυτούς να κινηθεί η σχετική διαδικασία αναζήτησης των ποσών που έλαβαν.